कर्नल बैंसला के गांव में जुटेंगे लोग, सांसद बोले- MLA सीएम बनकर लूट रहे
प्रदेश में नए जिले बनाने को लेकर विवाद शुरू हो गए हैं। इसे लेकर राज्यसभा सांसद डॉ किरोड़ीलाल मीणा ने 18 जुलाई को बड़े आंदोलन की चेतावनी दी है। दौसा कोर्ट परिसर में मीडिया से बात करते हुए उन्होंने कहा करौली जिले के टोडाभीम क्षेत्र
प्रदेश में नए जिले बनाने को लेकर विवाद शुरू हो गए हैं। इसे लेकर राज्यसभा सांसद डॉ किरोड़ीलाल मीणा ने 18 जुलाई को बड़े आंदोलन की चेतावनी दी है।
दौसा कोर्ट परिसर में मीडिया से बात करते हुए उन्होंने कहा करौली जिले के टोडाभीम क्षेत्र को नवसृजित गंगापुर सिटी जिले में जोड़ने की तैयारी की जा रही है। ऐसे में यहां के 25 गांवों के लोग पूर्व की तरह करौली जिले में ही रहना चाहते हैं या फिर दौसा जिले में जोड़ा जाए।
ग्रामीणों द्वारा विरोध करने के बावजूद सरकार में इनकी सुनवाई नहीं हो रही, ऐसे में जनता की मांग पर कर्नल बैंसला के गांव मूड़िया में 18 जुलाई को हजारों लोगों की सभा होगी, इसके बाद कूच किया जाएगा।
उन्होंने कहा भ्रष्टाचार व जनता के साथ भेदभाव के खिलाफ बड़ा आंदोलन शुरू किया जाएगा।
नए जिलों के गठन के लिए कहां से आएगा बजट
राज्यसभा सांसद ने कहा मुख्यमंत्री ने 19 जिले बना दिए। एक जिले के गठन के लिए 2 हजार करोड़ रुपए चाहिए, लेकिन इतना बजट कहां से आएगा। नए जिलों के गठन में करीब 50 हजार करोड़ रुपए खर्च होंगे।
मीणा ने कहा कई योजनाओं में हजारों करोड़ों रुपए का घोटाला हुए हैं, लेकिन पूर्वी राजस्थान नहर परियोजना के लिए तो महज 33 हजार करोड़ रुपए ही चाहिए।
प्रत्येक विधानसभा में अलग सीएम
उन्होंने कहा दौसा जिले में जल जीवन मिशन में करोड़ों रुपए का घोटाला हुआ है। महुवा के भाजपा नेता राजेंद्र मीणा ने इस पूरे घोटाले को उजागर किया है। स्थानीय विधायक अपने क्षेत्र में मुख्यमंत्री बनकर पूरे राजस्थान को लूट रहे हैं।
दौसा जिले के सभी विधायक अपने क्षेत्रों के मुख्यमंत्री बने हुए हैं। महुवा का सीएम अलग है, सिकराय व लालसोट के अलग-अलग मुख्यमंत्री बने हुए हैं। खुलेआम लूट मची हुई है।
उन्होंने राज्य सरकार पर आरोप लगाया कि उनके द्वारा दी गई शिकायतों की एफआईआर दर्ज नहीं की जा रही, जरूरत पड़ी तो वे इसके लिए कोर्ट भी जाएंगे।
प्रदेश में कोई सुरक्षित नहीं
राज्यसभा सांसद ने कहा प्रदेश में पिछले साढ़े 4 साल से जंगलराज चल रहा है। बदमाश इतने बेखौफ हो गए हैं कि वे सरेआम पुलिस की मौजूदगी में गोली मारकर मर्डर जैसी वारदातों को अंजाम दे रहे हैं। भरतपुर की घटना इसका सबसे बड़ा उदाहरण है, भरोसा नहीं बदमाश कब, कहां, किस पर गोली चला दें, कोई सुरक्षित नहीं है।
राज्य में भ्रष्टाचार की पराकाष्ठा
राज्यसभा सांसद ने कहा प्रदेश में भ्रष्टाचार पराकाष्ठा पर है। मुख्यमंत्री के बेटे वैभव गहलोत पर हमने भ्रष्टाचार के आरोप लगाए थे, वो मामला ईडी में चला गया है। वैभव गहलोत कुछ होटलों के जरिए काले धन को सफेद करने में लगे हुए हैं, इसके सबूत हमने दिए हैं।
उन्होंने कहा कि राज्य की कांग्रेस सरकार के पिछले साढे 4 साल के कार्यकाल में 70 हजार करोड़ का खान घोटाला, जल जीवन मिशन, आईटी विभाग में घोटाले समेत कई प्रकरण उजागर किए हैं।
इतिहास में पहली बार किसी राज्य के शासन सचिवालय में करोड़ों रुपए की नकदी व गोल्ड मिला। इससे बड़ी कोई भ्रष्टाचार की पराकाष्ठा नहीं हो सकती।